
A közösségi portálok álláskeresési lehetőségei

A legtöbb hallgató már a főiskolás évei alatt azon töpreng, hogy az iskolapadból kikerülve sikerül-e elhelyezkednie. A széles körű internetpenetráció megfelelő hátteret ad az online álláskereséséhez. Vajon a közösségi oldalak fejlettsége, összetartó ereje alkalmas-e arra, hogy a főiskolai hallgatók és „ismerőseik” hatékonyan segítsék egymást az álláskeresésben? Kutatásunk célja, hogy kiderítsük a közösségi portálokat használók a profiljukat mennyire tudatosan használják, valamint, hogy élnek-e a social networking által nyújtott álláskeresési lehetőségekkel.
A kutatás fő célja, a közösségi portálokon való álláskeresés lehetőségének és továbbfejlesztésének vizsgálata a felsőoktatási hallgatók körében.
Specifikus célunk volt az álláskeresés előnyeinek és veszélyeinek a feltárása. Továbbá az ilyen típusú álláskeresések különböző dimenzióinak elemzése.
A kutatás során a szekunder forrásokon kívül, online lekérdezés, kérdőíves megkérdezés, próbaállás keresésre érkező válaszok elemzését végeztük el. A minta nem reprezentatív, saját kapcsolati hálónkon keresztül készítettük a kutatást. A válaszadók közül kiválasztottunk néhány főt fókuszcsoportos interjúra, hogy finomítsuk az eddig feltárt összefüggéseket. A főiskolánkon kérdőíves megkérdezést alkalmaztunk.
A kutatás során a következő hipotéziseket állítjuk:
H1: A 25 év alatti korosztály nagymértékben nyitott a közösségi portálon való álláskeresésre.
H2: A nőknek az aránya nagyobb az ilyen típusú álláskeresésben, mint a férfiaké.
H3: Az iWiW-et hazánkban többen használják, mint a Facebook-ot.
H4: Aki kipróbálta már a social networking oldalakon való álláskeresést, annak pozitív tapasztalatai voltak ez ügyben.
A közösségi oldalakon való álláskeresés a főiskolai hallgatók számára az egyik leghatékonyabb módszer lehet, hiszen személyre szabottan, egyedi elvárásokat is figyelembe véve tudnak segíteni az ismerősök.
A vállalati kultúra és a HR-tudomány fejlődésével egyre több vállalkozás is párbeszédet kíván folytatni a közösségi portálokon keresztül. Ennek köszönhetően lehetőségek nyílnak a vállalatok iránt elkötelezett főiskolai hallgatók számára, hogy proaktív módon kapcsolatba lépjenek velük. A vállalkozások és a hallgatók között online párbeszéd kibővülésével, ez a módszer akár a leghatékonyabb módja lehet az álláskeresésnek.



